— আমি পূব-পশ্চিমে সেতু বাঁধার অদ্বিতীয় ঠিকেদার। জানেন হয়তো দ্বিতীয় হুগলি সেতু আমিই বানিয়েছি। টার্নকি প্রজেক্ট, মানে ডিজাইন থেকে সবটাই আমার। হরিদ্বারের কাছে আপনার ভাইএর নামে যে সেতুটা আছে, আমারই বানানো। তবে এবারে দড়িগুলো বেশ পোক্ত দিয়েছি, মোটা মোটা, ব্রিজটাও অনেক প্রশস্ত করেছি, যাতে অনেক বেশি পারাপার সম্ভব হয়। পৃথিবীর যত পূব-পশ্চিম সেতু সবই আমার বানানো। তবে কি জানেন, উত্তর-দক্ষিণ সেতুর ব্যাপারে ততটা দক্ষ নই। কেন জানেন, দক্ষি্ণটা উত্তরের প্রতিবিম্ব। দেখুন উত্তরে যখন গ্রীষ্ম, দক্ষিণে তখন শীত, প্রতিবিম্বে যেমন বাঁ-টা ডান হয়ে যায়, ডান-টা বাঁ। বিষুবরেখা একটা আয়না কি না। আসলে উত্তর দক্ষিণে একটাই মেরু, অন্যটা প্রতিফলন। কিন্তু পূব পশ্চিমে দুটো মেরুই বাস্তব। তাই উত্তর দক্ষিণ নিয়ে মাথা না ঘামিয়ে পূব-পশ্চিমেই হাত পাকিয়েছি।